CMC ดีดบวก 5% รับหัวเรือใหญ่แท็กทีมเก็บหุ้นเข้าพอร์ต ดึงความเชื่อมั่นหลังราคาต่ำจอง
CMC ดีดบวก 5% รับหัวเรือใหญ่แท็กทีมเก็บหุ้นเข้าพอร์ต ดึงความเชื่อมั่นหลังราคาต่ำจอง ล่าสุด ณ เวลา 10.41 น. อยู่ที่ระดับ 2.18 บาท ปรับตัวขึ้น 0.10 บาท หรือ  4.81%  สูงสุดที่ 2.18 บาท ต่ำสุดที่ 2.08 บาท ด้วยมูลค่าซื้อขาย 34.19 ล้านบาท โดยหุ้นมีราคา IPO ที่ 3 บาท
23 พ.ย. 2561

ผู้สื่อข่าวรายงานว่า ราคาหุ้นบริษัท เจ้าพระยามหานคร จำกัด (มหาชน) หรือ CMC ล่าสุด ณ เวลา 10.41 น. อยู่ที่ระดับ 2.18 บาท ปรับตัวขึ้น 0.10 บาท หรือ  4.81%  สูงสุดที่ 2.18 บาท ต่ำสุดที่ 2.08 บาท ด้วยมูลค่าซื้อขาย 34.19 ล้านบาท โดยหุ้นมีราคา IPO ที่ 3 บาท

โดยราคาหุ้น CMC ปรับตัวขึ้นในวันนี้ คาดว่าเกิดจากความเชื่อมั่นของนักลงทุน หลังจากกลุ่มผู้บริหารได้เข้าเก็บหุ้นในช่วงที่ผ่านมาหลังจากราคาต่ำกว่า IPO
กลุ่มผู้บริหาร บริษัท เจ้าพระยามหานคร จำกัด (มหาชน) หรือ CMC นำโดย นายแพทย์วิเชียร แพทยานันท์ ประธานเจ้าหน้าที่บริหาร และทีมคณะผู้บริหาร นางสาวนิธิดา รัชตารมย์ และนางสาวกรวรรธน์ หิรัญรุจิพงศ์ ได้ซื้อหุ้น CMC เพิ่มในช่วง 3 วันแรกที่หุ้น CMC เข้าซื้อขายในตลาดหุ้น โดยมีความเชื่อมั่นในพื้นฐานที่ดีของบริษัทและผลประกอบการณ์ที่เติบโต
ทั้งนี้ ผลประกอบการสำหรับงวด 9 เดือน ปี 2561 บริษัทฯ มีรายได้จากการขายอสังหาริมทรัพย์ 1,502 ล้านบาท เพิ่มขึ้น 42% เมื่อเทียบกับช่วงเดียวกันของปี 2560 ที่ 1,058 ล้านบาท และกำไรสุทธิ 186 ล้านบาท เพิ่มขึ้นถึง 165% เมื่อเทียบกับช่วงเดียวกันของปี 2560 ที่ 70 ล้านบาท ขณะที่อัตรากำไรสุทธิ (เน็ตมาร์จิ้น) เพิ่มกว่าเท่าตัวเป็น 12.03% จาก 5.83%
ขณะที่ บริษัทฯ มีความเชื่อมั่นว่าผลประกอบการในปีนี้จะเติบโตตามเป้าหมาย นอกจากนี้ คณะกรรมการบริษัทฯ ได้พิจารณาอนุมัติจ่ายเงินปันผลระหว่างกาลจากผลประกอบการในงวด 9 เดือนและกำไรสะสม จำนวน 7 สตางค์ต่อหุ้น ให้กับผู้ถือหุ้นทุกราย โดยวันกำหนดรายชื่อผู้ถือหุ้นที่มีสิทธิในการรับเงินปันผล (Record Date) คือวันที่ 30 พฤศจิกายน 2561
ทั้งนี้ นายแพทย์วิเชียร แพทยานันท์ ประธานเจ้าหน้าที่บริหาร CMC  เปิดเผยว่า บริษัทฯ มั่นใจว่าปีหน้า ผลประกอบการจะเติบโตจากการรับรู้ รายได้ของโครงการที่สร้างเสร็จพร้อมโอนและโครงการระหว่างก่อสร้างมูลค่ากว่า 5,538 ล้านบาท และที่สำคัญ CMC น่าจะไม่ได้ผลกระทบจากนโยบาย LTV ของธนาคารแห่งประเทศไทย  เนื่องจากบริษัทฯ มุ่งเน้นลูกค้าที่ซื้อเพื่ออยู่อาศัยเอง และส่วนใหญ่เป็นบ้านหลังแรก และราคาขายส่วนใหญ่อยู่ในช่วง 2-4 ล้านบาท ตรงกันข้าม จากกระแสดังกล่าวคาดว่า อาจทำให้ลูกค้ารีบทำการโอนคอนโดมีเนียมเร็วขึ้นกว่าเดิม ซึ่งบริษัทฯ กำลังออกโปรโมชั่นกระตุ้นการขาย
โดยนโยบาย LTV คือ อัตราส่วนการให้สินเชื่อเพื่อซื้อบ้านเทียบกับมูลค่าบ้าน ตัวอย่างเช่น สมมติบ้านมีราคา 1 ล้านบาท ธนาคารพาณิชย์ปล่อยสินเชื่อให้ลูกค้าเพื่อซื้อบ้านเป็นเงินจำนวน 9 แสนบาท ในกรณีนี้ก็คือ ธนาคารพาณิชย์ปล่อยสินเชื่อโดยมี LTV ในอัตราส่วนร้อยละ 90 ดังนั้น โดยนัยของ LTV ระดับนี้ ผู้ซื้อบ้านจึงต้องมีเงินเป็นของตัวเองเพื่อจ่ายซื้อบ้าน 1 แสนบาท ที่เหลือขอกู้ธนาคารพาณิชย์อีก 9 แสนบาทนั่นเอง ด้วยเหตุนี้หากธนาคารพาณิชย์ปล่อยสินเชื่อโดยมีอัตราส่วน LTV ที่ยิ่งต่ำ ผู้ซื้อบ้านก็ต้องมีเงินของตัวเองจากการออมจำนวนที่สูงขึ้น ผลที่ตามมาคือความสามารถในการซื้อบ้านก็ลดลงเพราะต้องรอเงินออมให้มีเพียงพอเสียก่อน และมีผลกระทบถึงผู้ประกอบการขายบ้านด้วย
อนึ่งเมื่อวันที่ 19 พ.ย. 2561 นายวิเชียร แพทยานันท์ ได้ทำการซื้อหุ้น CMC จำนวน 200,000 หุ้น ที่ราคา 2.32 บาท ขณะเดียวกันเมื่อวันที่ 20 พ.ย.2561 น.ส.นิธิดา รัชตารมย์ ซื้อหุ้นจำนวน 100,000 หุ้น ที่ราคา 2.56 บาท และน.ส.กรวรรธน์ หิรัฐรุจิพงศ์ ซื้อหุ้นทั้งหมด 80,000 หุ้น ที่ราคา 2.33 บาท
 